Man vas na hy te stadig ryŉ 45-jarige man is op die N1 noord in Midrand in hegtenis geneem oor hy te stadig gery het. Hoofsupt. Wayne Minnaar, woordvoerder van die metropolisie, sê die man het teen 30km/h gery in die vinnige baan. Minnaar se die man se hoofligte was ook nie aangeskakel nie. “Die man het gesukkel om regop te staan nadat sy Mazda 6 van die pad getrek is en hy gevra is om uit die motor te klim.” Minnaar sê ŉ asemtoets het getoon dat sy alkoholvlak 0,90 mg/l was, wat amper vier keer meer is as die wettige limiet van 0,24 mg/l. Die man is in hegtenis geneem en na die Midrand-polisiestasie geneem. Hy sal na verwagting Dinsdag in die Randburg-landdroshof verskyn op aanklag van dronkbestuur.